Document ID: 32008R1254

REGULAMENTUL (CE) NR. 1254/2008 AL COMISIEI
din 15 decembrie 2008
de modificare a Regulamentului (CE) nr. 889/2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (1), în special articolul 20 alineatul (3), articolul 21 alineatul (2), articolul 22 alineatul (2) și articolul 38 litera (a),
întrucât:
(1)
Regulamentul (CE) nr. 834/2007, în special articolul 20, stabilește cerințele de bază privind producția de drojdie ecologică. Este necesară stabilirea unor norme de aplicare a acestor cerințe în Regulamentul (CE) nr. 889/2008 al Comisiei (2).
(2)
Având în vedere că ar trebui introduse dispoziții privind producția de drojdie ecologică, domeniul de aplicare al Regulamentului (CE) nr. 889/2008 ar trebui să cuprindă și drojdiile utilizate în produsele alimentare sau în hrana animalelor.
(3)
Pentru a-i ajuta pe fermieri să găsească o hrană adecvată pentru animale și pentru a facilita conversia terenurilor la agricultura ecologică, în scopul de a satisface cererea din ce în ce mai mare de produse ecologice a consumatorilor, este oportun să se permită utilizarea de furaje în conversie, produse chiar în exploatația agricultorilor, în proporție de până la 100 % din formula nutritivă a rațiilor de hrană pentru animalele ecologice.
(4)
În conformitate cu secțiunea B din anexa VI la Regulamentul (CEE) nr. 2092/91 al Consiliului (3), în prelucrarea ecologică a fost permisă numai utilizarea enzimelor folosite în mod normal ca auxiliari tehnologici; enzimele utilizate ca aditivi alimentari ar trebui să fie incluse în lista aditivilor alimentari autorizați de la punctul A.1 secțiunea A din anexa VI la regulamentul respectiv. Este necesară reintroducerea acestei dispoziții în noile norme de aplicare.
(5)
Deoarece drojdia nu este considerată un produs agricol în sensul articolului 32 alineatul (3) din tratat, pentru a permite etichetarea drojdiei ecologice ca produs ecologic este necesară modificarea dispoziției privind calcularea ingredientelor. Cu toate acestea, începând cu 31 decembrie 2013 va fi obligatoriu ca drojdia și produsele pe bază de drojdie să se calculeze ca ingrediente agricole. Acest interval de timp este necesar pentru adaptarea industriei.
(6)
Vopsirea decorativă a ouălor fierte constituie o tradiție în anumite regiuni ale Uniunii Europene într-o anumită perioadă a anului și, având în vedere că și ouăle ecologice pot fi vopsite și introduse pe piață, unele state membre au introdus o cerere vizând autorizarea coloranților utilizați în acest scop; un grup de experți independenți a examinat anumiți coloranți și diferite alte substanțe utilizate pentru dezinfectarea și conservarea ouălor fierte (4) și a ajuns la concluzia că ar putea fi autorizați temporar o serie de coloranți naturali, precum și unele forme sintetice de oxizi și hidroxizi de fier. Având în vedere caracterul local și de sezon al producției, este totuși oportun ca autoritățile competente să dispună de capacitatea de a emite autorizații corespunzătoare.
(7)
La recomandarea unui grup de experți în materie de drojdie ecologică (5), ar trebui să se autorizeze diferite produse și substanțe care sunt necesare pentru fabricarea drojdiei ecologice și a unor preparate și formule pe bază de drojdie ecologică, în temeiul articolului 21 din Regulamentul (CE) nr. 834/2007. Articolul 20 din regulamentul menționat prevede că la fabricarea drojdiei ecologice se utilizează numai substraturi produse în mod ecologic și că alimentele ecologice sau hrana ecologică pentru animale nu trebuie să conțină concomitent drojdie ecologică și drojdie neecologică. Cu toate acestea, în concluziile prezentate la 10 iulie 2008, grupul de experți a recomandat autorizarea temporară, până când va fi disponibil extractul de drojdie ecologică, a unui procent de 5 % de extract de drojdie neecologică, ca substrat adițional pentru producția de drojdie ecologică și sursă de azot, fosfor, vitamine și minerale. În conformitate cu normele de flexibilitate prevăzute la articolul 22 alineatul (2) litera (e) din regulamentul menționat, ar trebui să se autorizeze utilizarea unui procent de 5 % de extract de drojdie neecologică pentru fabricarea drojdiei ecologice.
(8)
Prin urmare, Regulamentul (CE) nr. 889/2008 ar trebui modificat în consecință.
(9)
Modificările ar trebui să se aplice începând cu data intrării în vigoare a Regulamentului (CE) nr. 889/2008.
(10)
Măsurile prevăzute în prezentul regulament sunt conforme cu avizul Comitetului de reglementare pentru producția ecologică,
ADOPTĂ PREZENTUL REGULAMENT:
Articolul 1
Regulamentul (CE) nr. 889/2008 se modifică după cum urmează:
1.
La articolul 1 alineatul (2), litera (d) se elimină.
2.
La articolul 21, alineatul (1) se înlocuiește cu următorul text:
„(1) Până la 30 % din formula nutritivă a rațiilor în medie poate conține furaje în conversie. În cazul în care furajele în conversie provin dintr-o unitate proprie a exploatației, acest procent poate fi majorat la 100 %.”
3.
Articolul 27 se modifică după cum urmează:
(a)
la alineatul (1) litera (b) se adaugă următoarea teză:
„cu toate acestea, enzimele care urmează să fie utilizate ca aditivi alimentari trebuie incluse în lista din anexa VIII secțiunea A.”;
(b)
la alineatul (2) se adaugă următoarea literă:
„(c)
drojdia și produsele pe bază de drojdie se calculează ca ingrediente de origine agricolă începând cu 31 decembrie 2013.”;
(c)
se introduce următorul alineat (4):
„(4) Pentru vopsirea decorativă tradițională a cojii ouălor fierte produse pentru a fi introduse pe piață într-o anumită perioadă a anului, autoritatea competentă poate autoriza, pentru perioada menționată anterior, utilizarea coloranților naturali și a substanțelor naturale pentru învelișuri. Autorizația poate cuprinde, până la 31 decembrie 2013, forme sintetice de oxizi de fier și hidroxizi de fier. Autorizațiile se notifică atât Comisiei, cât și statelor membre.”
4.
Se introduce următorul articol 27a:
„Articolul 27a
În scopul punerii în aplicare a articolului 20 alineatul (1) din Regulamentul (CE) nr. 834/2007, se permite utilizarea următoarelor substanțe pentru fabricarea, prepararea și elaborarea drojdiei.
(a)
substanțele enumerate în secțiunea C din anexa VIII la prezentul regulament;
(b)
produsele și substanțele menționate la articolul 27 alineatul (1) literele (b) și (e) din prezentul regulament.”
5.
La titlul II capitolul 6 se introduce următoarea secțiune 3a:
„Secțiunea 3a
Norme excepționale de producție referitoare la utilizarea unor produse și substanțe specifice în cursul procesării în conformitate cu articolul 22 alineatul (2) litera (e) din Regulamentul (CE) nr. 834/2007
Articolul 46a
Adăugarea de extract de drojdie neecologică
Atunci când se pun în aplicare condițiile stabilite la articolul 22 alineatul (2) litera (e) din Regulamentul (CE) nr. 834/2007, se permite adăugarea la substrat (calculat ca materie uscată) a unui procent de până la 5 % de extract sau autolizat de drojdie neecologică pentru fabricarea drojdiei ecologice, în cazul în care agenții economici nu pot obține extractul sau autolizatul de drojdie prin metode de producție ecologică.
Posibilitatea utilizării extractului sau autolizatului de drojdie se reexaminează până la 31 decembrie 2013 în vederea retragerii acestei dispoziții.”
6.
Anexa VIII se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 decembrie 2008.

Labels: 3
17
16
6